*****

ΚΑΝΟΝΙΣΜΟΣ (ΕΟΚ) αριθ. 134/84 ΤΗΣ ΕΠΙΤΡΟΠΗΣ

της 19ης Ιανουαρίου 1984

που τροποποιεί τον κανονισμό (ΕΟΚ) αριθ. 3136/78 περί λεπτομερειών εφαρμογής του καθεστώτος καθορισμού με διαγωνισμό της εισφοράς κατά την εισαγωγή ελαιόλαδου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό (ΕΟΚ) αριθ. 1413/82 (2), και ιδίως το άρθρο 16 παράγραφος 6,

Εκτιμώντας:

ότι το άρθρο 1 παράγραφος 2 του κανονισμού (ΕΟΚ) αριθ. 3136/78 (3) της Επιτροπής, όπως τροποποιήθηκε τελευταία από τον κανονισμό (ΕΟΚ) αριθ. 22/81 (4), προβλέπει ότι, σε περίπτωση που ένας έμπορος επιθυμεί να επωφεληθεί από ειδικό καθεστώς που απορρέει από τις συνθήκες που έχουν συναφθεί ανάμεσα στην Κοινότητα και σε ορισμένες τρίτες χώρες, πρέπει να αναφέρει τη σχετική τρίτη χώρα μέσα σε τριάντα ημέρες από την έναρξη ισχύος της ελάχιστης εισφοράς· ότι η πείρα έδειξε ότι η διάταξη αυτή, που είναι αναγκαία για τη λειτουργία του σχετικού ελέγχου, θα μπορούσε να επιφέρει δυσχέρειες στην καλή λειτουργία αυτού του ειδικού καθεστώτος και να έχει δυσμενείς συνέπειες για τους ενδιαφερόμενους εμπόρους· ότι πρέπει, κατά συνέπεια, να γίνουν οι αναγκαίες τροποποιήσεις αυτής της διάταξης·

ότι το άρθρο 6 του προαναφερόμενου κανονισμού προβλέπει ότι μόνο οι αιτήσεις για πιστοποιητικά εισαγωγής που αναφέρονται σε ποσότητες ανώτερες από 21 000 χιλιόγραμμα του προϊόντος που αφορά η εν λόγω αίτηση υπόκεινται στη διαδικασία διαγωνισμού· ότι για τις ποσότητες 6 δεν υπερβαίνουν τις 20 000 χιλιόγραμμα, η εισφορά που πρέπει να εφαρμοστεί είναι η ελάχιστη εισφορά που ισχύει την ημέρα της εισαγωγής για καθεμιά από τις προβλεπόμενες κατηγορίες ελαιόλαδου· ότι η πείρα έδειξε ότι υπάρχουν κίνδυνοι να χρησιμοποιηθεί η διαδικασία αυτή για να γίνει κατάχρηση του κανονικού καθεστώτος καθορισμού της εισφοράς κατά την εισαγωγή με διαγωνισμό·

ότι πρέπει, κατά συνέπεια, να προσαρμοσθούν οι διατάξεις αυτές μειώνοντας κυρίως τις μέγιστες ποσότητες για τις οποίες εφαρμόζεται αυτή η απλοποιημένη διαδικασία·

ότι η Επιτροπή Διαχειρίσεως Λιπαρών Ουσιών δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3136/78 τροποποιείται ως εξής:

1. Η παράγραφος 2 του άρθρου 1 αντικαθίσταται από το ακόλουθο κείμενο:

«2. Για την εφαρμογή του ειδικού καθεστώτος που απορρέει από τις συμφωνίες που έχουν συναφθεί μεταξύ της Κοινότητας και ορισμένων τρίτων χωρών, ο έμπορος πρέπει να αναφέρει, μέσα σε τριάντα ημέρες από την έναρξη της ισχύος της ελάχιστης εισφοράς, τη σχετική τρίτη χώρα, όπως αναφέρεται στο άρθρο 2 του κανονισμού (ΕΟΚ) αριθ. 2041/75.

Σε περίπτωση που ένας έμπορος ζητήσει την εφαρμογή ενός από τα προαναφερόμενα ειδικά καθεστώτα, και το πιστοποιητικό εισαγωγής που κατατέθηκε κατά την αποδοχή της δήλωσης εισαγωγών δεν περιλαμβάνει στους χώρους 13 και 14 την ονομασία της σχετικής τρίτης χώρας, η εισφορά δεν μειώνεται κατά το ποσό των 0,60 ECU/100 χγρ που προλβέπει το ειδικό αυτό καθεστώς.»

2. Στο άρθρο 6 παράγραφος 1, ο όρος «21 000 χιλιόγραμμα» αντικαθίσταται από τον όρο «5 250 χιλιόγραμμα».

3. Στο άρθρο 6 παράγραφος 3, ο όρος «20 000 χιλιόγραμμα» αντικαθίσταται από τον όρο «5 000 χιλιόγραμμα».

Άρθρο 2

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Οι παράγραφοι 2 και 3 του άρθρου 1 εφαρμόζονται μέχρι τις 31 Μαρτίου 1984.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Ιανουαρίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 162 της 12. 6. 1982, σ. 6.

(3) ΕΕ αριθ. L 370 της 30. 12. 1978, σ. 72.

(4) ΕΕ αριθ. L 2 της 1. 1. 1981, σ. 14.